Прилага се нулева ставка на данъка за доставките, които са освободени от данък върху добавената стойност **по силата на международни договори, спогодби, споразумения, конвенции или други подобни, по които Република България е страна, ратифицирани и обнародвани по съответния ред, при условие че е получено разрешение от Съвета на Европейския съюз по чл. 396 от *Директива 2006/112/ЕО на Съвета от 28 ноември 2006 г. относно общата система на данъка върху добавената стойност*** (чл. 173, ал. 1 от ЗДДС - изм., ДВ, бр. 101 от 2013 г., в сила от 01.01.2014 г., **доп. - ДВ, бр. 102 от 2022 г., в сила от 01.01.2023 г., и чл. 107, ал. 1 от ППЗДДС** - изм., ДВ, бр. 110 от 2013 г., в сила от 01.01.2014 г., **доп. - ДВ, бр. 55 от 2023 г., в сила от 27.06.2023 г.**).

Облагаеми с нулева ставка на данъка са и доставките на стоки и услуги, по които получатели са командвания/щабове на Организацията на Северноатлантическия договор или от въоръжените сили на други държави, които са страни по Северноатлантическия договор, за ползване от тези въоръжени сили или от придружаващия ги цивилен персонал, или за снабдяване на техните офицерски или войнишки столове, когато силите участват в общите отбранителни дейности на Северноатлантическия договор на територията на страната. За прилагането на нулевата ставка доставчикът е длъжен да разполага с документи, определени с правилника за прилагане на закона (чл. 173, ал. 4 от ЗДДС). **Алинея 4 на чл. 173 от ЗДДС е отменена с ДВ - бр. 14 от 2022 г., в сила от 18.02.2022 г.**

Облагаеми с нулева ставка на данъка са доставките на стоки и услуги с място на изпълнение на територията на страната на стойност над 400 лв., по които получатели са институциите на Европейския съюз, Европейската общност за атомна енергия, Европейската централна банка, Европейската инвестиционна банка или органите на Европейския съюз, към които се прилага Протоколът за привилегиите и имунитетите на Европейския съюз, при ограниченията и условията на този протокол и споразуменията за неговото прилагане или споразуменията за седалищата и при условие, че това не води до нарушаване на конкуренцията. За прилагането на нулевата ставка доставчикът е длъжен да разполага с писмени документи, удостоверяващи договорните отношения със съответните институции на Европейския съюз (чл. 173, ал. 5 от ЗДДС, изм. - ДВ, бр. 94 от 2010 г., в сила от 01.01.2011 г.).

Облагаеми с нулева ставка на данъка са доставките на стоки и услуги с място на изпълнение на територията на страната, по които получатели са:

- командвания/щабове на организацията на Северноатлантическия договор (б. „а“ на чл. 173, ал. 6, т. 1 от ЗДДС);

- въоръжени сили на други държави, които са страни по Северноатлантическия договор, за ползване от тези въоръжени сили или от придружаващия ги цивилен персонал, или за снабдяването на техните трапезарии или столови, когато силите участват в общите отбранителни дейности на Северноатлантическия договор на територията на страната и/или на територията на друга държава (б. „б“ на чл. 173, ал. 6, т. 1 от ЗДДС - изм., ДВ - бр. 14 от 2022 г., в сила от 18.02.2022 г.);

- дипломатически и консулски представителства, както и членовете на техния персонал (б. „в“ на чл. 173, ал. 6, т. 1 от ЗДДС);

- международни организации, признати от държавните органи на приемащата държава,или членове на такива организации при ограниченията и условията, установени в международните конвенции за създаване на организациите или в споразуменията за техните седалища (б. „г“ на чл. 173, ал. 6, т. 1 от ЗДДС - изм., ДВ - бр. 14 от 2022 г., в сила от 18.02.2022 г.**, изм. - ДВ, бр. 102 от 2022 г., в сила от 01.01.2023 г.**);

- въоръжени сили на други държави - членки на Европейския съюз, за ползване от тези въоръжени сили или от придружаващия ги цивилен персонал, или за снабдяването на техните трапезарии или столови, когато силите участват в отбранителни дейности на територията на страната и/или на територията на друга държава, имащи за цел изпълнение на дейност на Европейския съюз в рамките на ОПСО (б. „д“ на чл. 173, ал. 6, т. 1 от ЗДДС - нова, ДВ - бр. 14 от 2022 г., в сила от 18.02.2022 г.)

и

Република България не е държава на установяване на тези лица (т. 2 на чл. 173, ал. 6 от ЗДДС - **изм., ДВ, бр. 102 от 2022 г., в сила от 01.01.2023 г.**).

Документите, с които се удостоверява наличието на обстоятелствата по глава двадесет и трета от ЗДДС (чл. 172 – 174), се определят с ППЗДДС (чл. 174а. – нов, ДВ, бр. 106 от 2008 г., в сила от 01.01.2009 г., **изм. - ДВ, бр. 102 от 2022 г., в сила от 01.01.2023 г.**).

Облагаеми с нулева ставка на данъка са доставки на стоки и услуги с място на изпълнение на територията на страната, когато получатели са Европейската комисия или агенция или орган, създадени съгласно правото на Европейския съюз, когато Европейската комисия или такава агенция или орган закупуват тези стоки или услуги при изпълнението на задачите, възложени им от правото на Европейския съюз в отговор на пандемията от COVID-19 (ал. 8 на чл. 173 от ЗДДС – нова, ДВ, бр. 14 от 2022 г., в сила от 01.01.2021 г.).

Налице е ограничение при прилагането на нулевата ставка на данъка по ал. 8, когато получените стоки и услуги от Европейската комисия или съответната агенция или орган се използват незабавно или на по-късна дата за последващи доставки срещу възнаграждение (ал. 9 на чл. 173 от ЗДДС – нова, ДВ, бр. 14 от 2022 г., в сила от 01.01.2021 г.).

Европейската комисия или съответната агенция или орган, получила доставка, за която е приложена нулева ставка, информира страната и доставката на тези стоки или услуги подлежи на облагане с данък при условията, приложими към този момент, когато условията за прилагане на нулева ставка, предвидени в ал. 8, престанат да се прилагат (ал. 10 на чл. 173 от ЗДДС – нова, ДВ, бр. 14 от 2022 г., в сила от 01.01.2021 г.).

Облагаема с нулева ставка на данъка е доставката на стоки или услуги до друга държава членка, предназначени за въоръжените сили на държава, която е страна на Северноатлантическия договор, различна от държавата членка по местоназначение, за ползване от тези въоръжени сили или от придружаващия ги цивилен персонал или за снабдяване на техните трапезарии или столови, когато силите участват в общите отбранителни дейности на Северноатлантическия договор (ал. 11 на чл. 173 от ЗДДС – нова, ДВ, бр. 14 от 2022 г., в сила от 18.02.2022 г.).

 Облагаема с нулева ставка на данъка е доставката на стоки или услуги до друга държава членка, предназначени за въоръжените сили на държава членка, различна от самата държава членка на местоназначение, за ползване от тези въоръжени сили или от придружаващия ги цивилен персонал или за снабдяване на техните трапезарии или столови, когато силите участват в отбранителни дейности, имащи за цел изпълнение на дейност на Европейския съюз в рамките на ОПСО (ал. 12 на чл. 173 от ЗДДС – нова, ДВ, бр. 14 от 2022 г., в сила от 01.07.2022 г.)

За възмездно вътреобщностно придобиване на стоки се смята:

- употребата на стоки от въоръжените сили на Република България, когато участват в отбранителни дейности, имащи за цел изпълнение на дейност на Европейския съюз в рамките на ОПСО, за нуждите на тези въоръжени сили или от придружаващия ги цивилен персонал, които стоки са закупени в друга държава членка и за които не са приложени общите правила за облагане в тази друга държава членка, когато вносът на тези стоки не отговаря на изискванията за освобождаването, предвидено в чл. 172, ал. 3 от ЗДДС (ал. 13 на чл. 173 от ЗДДС – нова, ДВ, бр. 14 от 2022 г., в сила от 01.07.2022 г.);

- употребата на стоки от въоръжените сили на Република България, която е страна по Северноатлантическия договор, за ползване от тези въоръжени сили или от придружаващия ги цивилен персонал, когато силите участват в общите отбранителни дейности на Северноатлантическия договор, които стоки са закупени в друга държава членка и за които не са приложени общите правила за облагане в тази друга държава членка, когато вносът на тези стоки не отговаря на изискванията за освобождаването, предвидено в чл. 172, ал. 2 от ЗДДС (ал. 14 на чл. 173 от ЗДДС – нова, ДВ, бр. 14 от 2022 г., в сила от 18.02.2022 г.).

 Освободени са вътреобщностните придобивания с място на изпълнение на територията на страната на стоки, чийто внос на територията на страната би бил освободен от данък по реда на чл. 172, ал. 2 или чл. 172, ал. 3 от ЗДДС (в сила от 01.07.2022 г.) – ал. 15 на чл. 173 от ЗДДС – нова, ДВ, бр. 14 от 2022 г., в сила от 18.02.2022 г.

**1. ПРОЦЕДУРА ЗА ПОЛУЧАВАНЕ НА СТАНОВИЩЕ ЗА ПРИЛАГАНЕ НА НУЛЕВА СТАВКА ЗА ОСВОБОДЕНИ ДОСТАВКИ ПО СИЛАТА НА МЕЖДУНАРОДНИ ДОГОВОРИ**

**(чл. 107 от ППЗДДС)**

**Регистрираното по закона лице** - **основен изпълнител по договора** (по чл. 107, ал. 3, т. 3 от ППЗДДС), **подава писмено искане за потвърждаване наличието на основание за прилагане на режима по чл. 173, ал. 1 от ЗДДС** до териториалната дирекция на Националната агенция за приходите - София. *Искането трябва да съдържа:*

1. наименование, дата на обнародване, дата на влизане в сила на международния договор, спогодба, споразумение, конвенция или др., в които е предвидено освобождаване на облагаеми доставки от данък върху добавената стойност или от данък, налог или вземане с еквивалентен на косвен данък ефект;

2. наименование на програмата или проекта, във връзка с които се осъществяват доставките, за които се иска потвърждаване на наличието на основанията за ползване на режима по чл. 173, ал. 1 от ЗДДС;

3. заверено от основния изпълнител копие на договора, сключен в изпълнение на програма или проект по т. 2, съгласно който данъчно задълженото лице е основен изпълнител, а възложител или получател е координиращият орган;

4. наименование, седалище, адрес на управление, идентификационен номер и идентификационен номер по ДДС на лицето - основен изпълнител по договора по т. 3;

5. наименование, седалище, адрес на управление, идентификационен номер на координиращия орган по т. 3, а когато същият е чуждестранно лице - наименование, седалище и адрес на управление.

В 14-дневен срок от получаване на искането териториалната дирекция на Националната агенция за приходите - София, изпраща до регистрираното лице потвърждение, че са налице основания за ползване на режима по чл. 173, ал. 1 от ЗДДС.

**2. ЗАДЪЛЖЕНИЯ НА КООРДИНИРАЩИЯ ОРГАН (чл. 108 от ППЗДДС)**

Лицата, определени от съответната държава да изпълняват съответния международен договор, спогодба, споразумение, конвенция или др., удостоверяват с документ това обстоятелство пред териториална дирекция на Националната агенция за приходите - София.

**До 15-о число на месеца, следващ всяко тримесечие на календарната година, координиращите органи**, по смисъла на чл. 107, ал. 5 от ППЗДДС, **представят в Териториална дирекция на НАП София, информация за:**

1. сключените през съответния период договори по чл. 107, ал. 3, т. 3 от ППЗДДС заедно с данните по чл. 107, ал. 3 от ППЗДДС за страните по всеки един от договорите, както и наименованието на програмата или проекта, в изпълнение на който са сключени;

2. лицата, които са упълномощени да подписват договори или да извършват плащания по програма или проект;

3. обща стойност на договорените и изплатените средства по сключените договори по чл. 107, ал. 3, т. 3 от ППЗДДС за покупка на стоки и услуги в България, както и за всеки един договор поотделно;

4. начина на финансиране на доставките.

Когато при изпълнение на международния договор, спогодба, споразумение, конвенция или др. **страните по договора не са определили координиращ орган, не е необходимо потвърждаване на статут на координиращ орган.** В тези случаи лицето, което извършва доставката освободена по силата на международния договор, спогодба, споразумение, конвенция или др., подава искане за потвърждаване наличието на основание за прилагане на режима по чл. 173, ал. 1 от ЗДДС (чл. 107, ал. 9 от ППЗДДС изм. ДВ, бр. 39 от 2008 г.).

**3. УДОСТОВЕРЯВАНЕ НА ДОСТАВКИ, ОБЛАГАЕМИ С НУЛЕВА СТАВКА, ПО КОИТО ПОЛУЧАТЕЛИ СА ИНСТИТУЦИИТЕ НА ЕВРОПЕЙСКИЯ СЪЮЗ, ВЪОРЪЖЕНИТЕ СИЛИ НА ЧУЖДИ ДЪРЖАВИ, КОМАНДВАНИЯ/ЩАБОВЕ НА ОРГАНИЗАЦИЯТА НА СЕВЕРНОАТЛАНТИЧЕСКИЯ ДОГОВОР, ДИПЛОМАТИЧЕСКИ И КОНСУЛСКИ ПРЕДСТАВИТЕЛСТВА, КАКТО И ЧЛЕНОВЕТЕ НА ТЕХНИЯ ПЕРСОНАЛ, МЕЖДУНАРОДНИ ОРГАНИЗАЦИИ И ЧЛЕНОВЕ НА ТАКИВА ОРГАНИЗАЦИИ (чл. 109 от ППЗДДС - изм. ДВ, бр. 39 от 2008 г., изм. ДВ, бр. 71 от 2008 г.)**

* 3.1. Облагаеми с нулева ставка на данъка са доставките на стоки и услугис място на изпълнение на територията на страната, когато са изпълнени едновременно следните условия (чл. 109, ал. 1 от ППЗДДС - изм., ДВ, бр. 39 от 2008 г., в сила от 15.04.2008 г., изм. - ДВ, бр. 59 от 2022 г., в сила от 26.07.2022 г.):
* 1. получатели са лицата по чл. 173, ал. 6 от ЗДДС;

2. Република България не е държава на установяване на лицата по т. 1;

3. Република България е приемаща държава на лицата по т. 1.

За прилагането на нулевата ставка на данъка по ал. 1 на чл. 109 от ППЗДДС доставчикът е длъжен да разполага със следните документи:

1. фактура за доставката, и

2. удостоверение за освобождаване от ДДС и/или акциз по образец приложение II към чл. 51 от ***Регламент за изпълнение (ЕС) 2022/432 на Съвета от 15 март 2022 г. за изменение на Регламент за изпълнение (ЕС) № 282/2011 по отношение на удостоверението за освобождаване от ДДС и/или акциз*** (ОВ, L 88 от 16 март 2022 г.), наричан по-нататък ***Регламент за изпълнение (ЕС) № 2022/432***, потвърдено от териториална дирекция на Националната агенция за приходите - София, когато Република България е приемащата държава и не е държава на установяване, за лицата по ал. 1 (ал. 4 на чл. 109 от ППЗДДС).

3.2. Облагаеми с нулева ставка на данъка са доставките на стоки и услуги с място на изпълнение на територията на страната, когато са изпълнени едновременно следните условия (чл. 109, ал. 2 от ППЗДДС - изм., ДВ, бр. 39 от 2008 г., в сила от 15.04.2008 г., изм. - ДВ, бр. 59 от 2022 г., в сила от 26.07.2022 г., изм. - ДВ, бр. 54 от 2024 г., в сила от 25.06.2024 г.):

1. получатели са лицата по чл. 173, ал. 5 от закона;

2. Република България не е държава на установяване на лицата по т. 1;

3. Република България е приемаща държава на лицата по т. 1.

За прилагането на нулевата ставка на данъка по ал. 2 на чл. 109 от ППЗДДС доставчикът е длъжен да разполага със следните документи:

1. фактура за доставката;

2. удостоверение за освобождаване от ДДС и/или акциз по образец - приложение II към чл. 51 от ***Регламент за изпълнение (ЕС) 2022/432***, потвърдено от териториална дирекция на Националната агенция за приходите - София, когато Република България е приемаща държава и не е държава на установяване, за лицата по ал. 2(ал. 5 на чл. 109 от ППЗДДС, изм. - ДВ, бр. 54 от 2024 г., в сила от 25.06.2024 г.).

Нулевата ставка на данъка по ал. 2 на чл. 109 се прилага за облагаеми доставки на стоки и услуги с място на изпълнение на територията на страната, при условие че сумата на данъчните основи и на данъка по фактурата надвишава стойността от 400 лв. (**ал. 9 на чл. 109 от ППЗДДС – нова, ДВ, бр. 55 от 2023 г., в сила от 27.06.2023 г.**).

3.3. Облагаеми с нулева ставка на данъка са доставките на стоки и услугис място на изпълнение на територията на страната, когато са изпълнени едновременно следните условия (чл. 109, ал. 3 от ППЗДДС - изм., ДВ, бр. 39 от 2008 г., в сила от 15.04.2008 г., изм. - ДВ, бр. 59 от 2022 г., в сила от 26.07.2022 г.):

1. получатели са лицата по чл. 173, ал. 6 от закона;

2. Република България не е държава на установяване на лицата по т. 1;

3. Република България не е приемаща държава на лицата по т. 1.

За прилагането на нулевата ставка на данъка по ал. 3 на чл. 109 от ППЗДДС доставчикът е длъжен да разполага със следните документи:

1. фактура за доставката;

2. удостоверение за освобождаване от ДДС и/или акциз по образец - приложение II към чл. 51 от ***Регламент за изпълнение (ЕС) 2022/432***, потвърдено от съответния компетентен орган на приемащата държава членка или държавата по установяване, когато Република България не е държава на установяване и не е приемаща държава, за лицата по ал. 3 (ал. 6 на чл. 109 от ППЗДДС, изм. - ДВ, бр. 54 от 2024 г., в сила от 25.06.2024 г.).

3.4. Облагаеми с нулева ставка на данъка са доставките на стоки и услугис място на изпълнение на територията на страната, когато са изпълнени едновременно следните условия (чл. 109, ал. 7 от ППЗДДС – нова, ДВ, бр. 59 от 2022 г., в сила от 26.07.2022 г.):

1. получатели са лицата по чл. 173, ал. 8 от закона (Европейската комисия или агенция или орган, създадени съгласно правото на Европейския съюз);

2. получените стоки и услуги от лицата по т. 1 не се използват незабавно или на по-късна дата за последващи доставки срещу възнаграждение, и

3. стоките или услугите са закупени от лицата по т. 1 в изпълнение на задачите, възложени им от правото на Европейския съюз в отговор на пандемията от COVID-19.

За прилагането на нулевата ставка на данъка по ал. 7 доставчикът е длъжен да разполага със следните документи:

1. фактура за доставката;

2. удостоверение за освобождаване от ДДС и/или акциз по образец - приложение II към чл. 51 от ***Регламент за изпълнение (ЕС) 2022/432***, потвърдено от териториална дирекция на Националната агенция за приходите - София, или съответния компетентен орган на държава членка, за лицата по ал. 7 (ал. 8 на чл. 109 от ППЗДДС).

3.5. Облагаеми с нулева ставка на данъка са доставките на стоки и услугис място на изпълнение на територията на страната, когато са изпълнени едновременно следните условия (чл. 109, ал. 10 от ППЗДДС, нова - ДВ, бр. 54 от 2024 г., в сила от 25.06.2024 г.):

1. получатели са институциите на Европейския съюз, Европейската общност за атомна енергия, Европейската централна банка, Европейската инвестиционна банка или органите на Европейския съюз по чл. 173, ал. 5 от закона;

2. Република България не е държава на установяване на лицата по т. 1;

3. Република България не е приемаща държава на лицата по т. 1.

За прилагането на нулевата ставка на данъка по ал. 10 доставчикът е длъжен да разполага със следните документи:

1. фактура за доставката;

2. удостоверение за освобождаване от ДДС и/или акциз по образец - приложение II към чл. 51 от ***Регламент за изпълнение (ЕС) 2022/432***, потвърдено от съответния компетентен орган на приемащата държава членка или на държавата по установяване, когато Република България не е държава на установяване и не е приемаща държава, за лицата по ал. 10 (ал. 11 на чл. 109 от ППЗДДС, нова - ДВ, бр. 54 от 2024 г., в сила от 25.06.2024 г.).

**4. КОРЕКЦИИ НА ДОСТАВКИТЕ (чл. 109а от ППЗДДС, нов, ДВ, бр. 25 от 20.03.2020 г., в сила от 20.03.2020 г.)**

В случай че доставчикът не се снабди с документите по чл. 109, ал. 4, 5, 6, 8 и 11 от ППЗДДС до изтичането на календарния месец, следващ календарния месец, през който данъкът за доставката е станал изискуем, се счита, че доставката е облагаема със ставка 20 на сто (ал. 1 на чл. 109а от ППЗДДС - изм., ДВ, бр. 59 от 2022 г., в сила от 26.07.2022 г.,изм. - ДВ, бр. 55 от 2023 г., в сила от 27.06.2023 г., изм. - ДВ, бр. 54 от 2024 г., в сила от 25.06.2024 г.).

Данъкът се начислява от доставчика чрез издаване на протокол по чл. 117, ал. 2 от закона в 15-дневен срок считано от последния ден на календарния месец, следващ календарния месец, през който данъкът за доставката е станал изискуем.

Когато впоследствие доставчикът се снабди с необходимите документи, той коригира резултата чрез анулиране на протокола. За анулирането не се издава нов протокол. Анулирането се извършва в 5-дневен срок считано от датата, на която лицето се е снабдило с необходимите документи.

**Важно:** Когато Европейската комисия или съответната агенция или орган уведоми страната, че условията за прилагане на нулева ставка, предвидени в чл. 173, ал. 8 и 9 от ЗДДС, не са налице, ТД на НАП - София, не заверява удостоверението за освобождаване от ДДС и/или акциз (ал. 6 на чл. 109а от ППЗДДС – нова, ДВ, бр. 59 от 2022 г., в сила от 26.07.2022 г.).

**5. ПРОЦЕДУРА ЗА ЗАВЕРЯВАНЕ НА УДОСТОВЕРЕНИЕ ЗА ОСВОБОЖДАВАНЕ ОТ ЗАДЪЛЖЕНИЕ ЗА ЗАПЛАЩАНЕ НА ДАНЪК**

**(чл. 110 от ППЗДДС, изм. ДВ, бр. 39 от 2008 г.,** **изм. ДВ, бр. 71 от 2008 г.,**  **изм. - ДВ, бр. 59 от 2022 г., в сила от 26.07.2022 г.)**

В случаите, когато Република България е приемаща държава, освобождаването от задължение за заплащане на данък на лицата по чл. 109, ал. 1 се извършва при спазване на ограниченията и условията, установени в многостранната конвенция, с която съответният орган е учреден, съответно споразумението за седалището, ратифицирани от Република България и обнародвани по съответния ред (ал. 1 на чл. 110 от ППЗДДС).

В случаите, когато Република България е приемаща държава, освобождаването от задължение за заплащане на данък, за доставки с място на изпълнение на територията на страната на лицата по чл. 109, ал. 2 се извършва при спазване на ограниченията и условията, установени в споразумението за прилагане на протокола за привилегиите и имунитетите на Европейските общности в Република България (ал. 2 на чл. 110 от ППЗДДС).

 В случаите, когато Република България е приемаща държава, за освобождаване от задължение за заплащане на данък лицата по чл. 109, ал. 1 и 2 могат да подават за потвърждение удостоверение по образец - приложение ІІ към чл. 51 на ***Регламент за изпълнение (ЕС) 2022/432***, в случаите, когато доставките са с място на изпълнение:

1. в друга държава членка - за лицата по чл. 109, ал. 1 и 2, или

2. на територията на страната - за лицата по чл. 109, ал. 2 (ал. 3 на чл. 110 от ППЗДДС).

Това удостоверение се подава от лицата по чл. 109, ал. 1 и 2 за потвърждение в ТД на НАП - София, в два екземпляра - един за лицето и един за НАП. Към удостоверението се прилагат договор, както и формуляр за поръчка, проформа фактура, оферта или друг документ, свързан с доставката (ал. 4 на чл. 110 от ППЗДДС).

ТД на НАП - София освобождава институциите на Европейския съюз, Европейската общност за атомна енергия, Европейската централна банка, Европейската инвестиционна банка или органите на Европейския съюз по чл. 173, ал. 5 от закона от потвърждаване на удостоверението, когато доставяните стоки и услуги са предназначени за официално ползване. ТД на НАП - София освобождава лицата по чл. 173, ал. 6, т. 1, букви „а“, „б“ и „д“ от ЗДДС от потвърждаване на удостоверението, когато доставяните стоки и услуги, предназначени за официално ползване, са с място на изпълнение в друга държава членка (ал. 5 на чл. 110 от ППЗДДС). Това освобождаване се извършва с решение за отмяна на задължението за потвърждаване за период две години.

Потвърждението на удостоверението и освобождаването от потвърждение на удостоверението се извършват в 14-дневен срок от подаването на удостоверението или в същия срок се постановява мотивиран отказ за потвърждаването му. Отказът може да се обжалва по реда на чл. 144 от ***Данъчно-осигурителния процесуален кодекс***.

Териториална дирекция на НАП София води регистър на потвърдените удостоверения по чл. 109, ал. 4, т. 2 и ал. 5, т. 2 от ППЗДДС, както и регистър за освобождаванията от потвърждение на удостоверението (ал. 8 на чл. 110 от ППЗДДС).

**6. УДОСТОВЕРЯВАНЕ НА ОБСТОЯТЕЛСТВА**

**(Загл. изм. - ДВ, бр. 102 от 2022 г., в сила от 01.01.2023 г.)**

Съгласно чл. 174а от ЗДДС, в сила до 31.12.2022 г., **статутът на следните лица - освободени от задължение за заплащане на данък:**

- командвания/щабове на Организацията на Северноатлантическия договор или от въоръжените сили на други държави, които са страни по Северноатлантическия договор (**чл. 172, ал. 2 от ЗДДС**);

- институциите на Европейския съюз, Европейската общност за атомна енергия, Европейската централна банка, Европейската инвестиционна банка или органите на Европейския съюз, към които се прилага Протоколът за привилегиите и имунитетите на Европейския съюз (**чл. 173, ал. 5 от ЗДДС)**;

- дипломатически представителства и членовете на персонала им;

- консулства и членовете на персонала им;

- представителства на международни организации и членовете на персонала им (**чл. 174 от ЗДДС**), **за които Република България е държава домакин, се удостоверява чрез издаване на удостоверение от Националната агенция за приходите (**чл. 174а, ал. 1 от ЗДДС - изм., ДВ, бр. 94 от 2010 г., в сила от 01.01.2011 г., **изм. - ДВ, бр. 14 от 2022 г., в сила от 18.02.2022 г.**).

Статутът на институциите на Европейския съюз, Европейската общност за атомна енергия, Европейската централна банка, Европейската инвестиционна банка или органите на Европейския съюз, към които се прилага Протоколът за привилегиите и имунитетите на Европейския съюз, за които Република България е държава домакин, се удостоверява чрез заверяване от Националната агенция за приходите на клетка 6, т. 6.1 на приложение № 21 към чл.110, ал.3 на ППЗДДС (приложение ІІ към чл.51 на Регламент 282/2011), в сила до 31.07.2022 г., предвид отмяната на Приложение № 21 към ППЗДДС.

В случаите когато е приложено освобождаване за доставки на стоки и услуги, предназначени за официално ползване, с място на изпълнение в друга държава членка, по които получатели са командвания/щабове на Организацията на Северноатлантическия договор или от въоръжените сили на други държави, които са страни по Северноатлантическия договор приложение № 21, удостоверяващо статута на лицето, е неразделна част от решението за отмяна на задължението за потвърждаване на удостоверение за освобождаване (чл. 110, ал. 8 от ППЗДДС - нова - ДВ, бр. 15 от 2012 г., в сила от 21.02.2012 г.), в сила до 31.07.2022 г., предвид отмяната на Приложение № 21 към ППЗДДС.

**Важно: В сила от 01.08.2022 г. Приложение № 21 към ППЗДДС е отменено с ДВ - бр. 59 от 2022 г. и удостоверяването на статута на лицата, освободени от заплащане на данък, се удостоверява само с приложение ІІ към чл. 51 на *Регламент за изпълнение (ЕС) 2022/432*.**

Съгласно чл. 174а от ЗДДС, **изм. – ДВ, бр. 102 от 2022 г., в сила от 01.01.2023 г.**, документите, с които се удостоверява наличието на обстоятелствата по глава Двадесет и трета „Прилагане на международни договори и възстановяване на данък на лица, неустановени на територията на страната“ от ЗДДС, се определят с правилника за неговото прилагане – по-конкретно с чл. 109 от същия.

За целите на чл. 109 и чл. 110 от ППЗДДС съгласно т. 5 на § 1 от ДР на ППЗДДС - нова, ДВ, бр. 39 от 2008 г., в сила от 15.04.2008 г., изм. - ДВ, бр. 59 от 2022 г., в сила от 26.07.2022 г., изм., ДВ, бр. 54 от 2024 г., в сила от 25.06.2024 г., **„държава на установяване“** е:

а) държавата, в която е седалището на международната организация съгласно международните конвенции за създаване на организациите или в споразуменията за техните седалища ;

б) държавата, в която е установено командването/щабът на Организацията на Северноатлантическия договор - за командвания/щабове на Организацията на Северноатлантическия договор;

в) държавата, чиито въоръжени сили взимат участие в общи отбранителни действия в друга държава - за въоръжени сили на държавите, които са страни по Северноатлантическия договор

г) държавата, в която е седалището на институцията - за институциите на Европейския съюз, Европейската общност за атомна енергия, Европейската централна банка, Европейската инвестиционна банка или органите на Европейския съюз (нова б. „г“ на т. 5 на § 1 от ДР на ППЗДДС - ДВ, бр. 54 от 2024 г., в сила от 25.06.2024 г.);

д) изпращащата държава по смисъла на ***Виенската конвенция за дипломатическите отношения, съставена във Виена на 18 април 1961 г.*** (ДВ, бр. 28 от 1968 г.) и ***Виенската конвенция за консулските отношения, съставена във Виена на 24 април 1963 г.*** (обн., ДВ, бр. 42 от 1990 г.; попр., бр. 29 от 2016 г.) - за дипломатически и консулски представителства, както и членовете на техния персонал в страната (нова б. „д“ на т. 5 на § 1 от ДР на ППЗДДС - ДВ, бр. 54 от 2024 г., в сила от 25.06.2024 г.);

е) държавата членка, чиито въоръжени сили участват в отбранителни дейности на територията на страната и/или на територията на друга държава, имащи за цел изпълнение на дейност на Европейския съюз в рамките на общата политика за сигурност и отбрана, определена в дял V, глава 2, раздел 2 от ***Договора за Европейския съюз***, наричана по-нататък „ОПСО“ (нова б. „е“ на т. 5 на § 1 от ДР на ППЗДДС - ДВ, бр. 54 от 2024 г., в сила от 25.06.2024 г.).

За целите на чл. 109 и чл. 110 от ППЗДДС Република България е **„приемаща държава“** за:

а) дипломатически и консулски представителства, както и членовете на техния персонал в страната;

б) представителства в страната на международни организации, признати от държавните органи на страната, или членове на такива организации при ограниченията и условията, установени в международните конвенции за създаване на организациите или в споразуменията за техните седалища;

в) открити командвания/щабове на Организацията на Северноатлантическия договор на територията на страната;

г) въоръжени сили на други държави, които са страни по Северноатлантическия договор, които преминат или пребивават на територията на страната, за да участват в общите отбранителни дейности на Северноатлантическия договор на територията на страната и/или на територията на друга държава;

д) въоръжени сили на други държави - членки на Европейския съюз, които преминават или пребивават на територията на страната, за да участват в отбранителни дейности на територията на страната и/или на територията на друга държава, имащи за цел изпълнение на дейност на Европейския съюз в рамките на ОПСО;

е) представителства на институциите на Европейския съюз, Европейската общност за атомна енергия, Европейската централна банка, Европейската инвестиционна банка или органите на Европейския съюз по чл. 173, ал. 5 от закона (т. 5а на § 1 от ДР на ЗДДС – нова, ДВ, бр. 59 от 2022 г., в сила от 26.07.2022 г.).

**ВАЖНО!** В случаите на внос по чл. 58, ал. 1, т. 1, б. „г“ от закона и извършени доставки на стоки и услуги с място на изпълнение на територията на страната, по които получатели са Европейската комисия или агенция или орган, създадени съгласно правото на Европейския съюз, начислен данък за данъчни периоди от 1 януари 2021 г. до 18.02.2022 г., за който е приложена данъчна ставка, различна от нулева ставка на данъка, се възстановява на Европейската комисия или агенция или орган, създадени съгласно правото на Европейския съюз, от органите на Националната агенция за приходите по реда на [чл. 128 от ***Данъчно-осигурителния процесуален кодекс***](https://net6.ciela.net/Document/LinkToDocumentReference?fromDocumentId=2135533201&dbId=0&refId=27630676). Заявленията за възстановяване се подават до 31 март 2022 г. включително - § 49 от ПЗР на ЗДДС (обн. - ДВ, бр. 14 от 2022 г., в сила от 18.02.2022 г.).